সু্প্রিম কোর্টের রায়ে স্বস্তি এলেও রাজ্যের বিভিন্ন প্রান্তের হিংসা অস্বস্তিতে রেখেছে শাসক দলকে। উত্তর দিনাজপুর, নদিয়া, বীরভূম, প্রায় সব জায়গাতেই ঝামেলা শুরু হয়েছে পঞ্চায়েতের বোর্ড গঠনকে কেন্দ্র করেই। শনিবার উত্তর দিনাজপুরের ইসলামপুরে তৃণমূলের দুই গোষ্ঠীর মধ্যে ব্যাপক সংঘর্ষ বাধে। পঞ্চায়েত অফিসের মধ্যেই শুরু হয় বোমাবাজি। বোমার আঘাতে মারা গিয়েছেন এক তৃণমূল কর্মী। গুরুতর জখম হয়েছেন আরও ১০ জন। বিশাল পুলিশবাহিনী গিয়ে পরিস্থিতি নিয়ন্ত্রণে আনে। অশান্তির জেরে বোর্ড নির্বাচন স্থগিত করে দিয়েছে প্রশাসন। দলীয় গোষ্ঠীদ্বন্দ্বের কথা স্বীকার করে নিয়েছেন জেলা তৃণমূল সভাপতি অমল আচার্য। বোর্ড নির্বাচন ঘিরে রণক্ষেত্র হয়ে ওঠে নদিয়ার ভীমপুরও। তৃণমূল ও বিজেপি সমর্থকেরা দফায় দফায় সংঘর্ষে জড়িয়ে পড়েন। বোমাবাজি, গুলিতে আহত হয়েছেন বেশ কয়েক জন। পুলিশের চারটি গাড়িতে ভাঙচুর করা হয়।